ΓΡΑΠΤΗ ΕΡΩΤΗΣΗ E-3840/97 υποβολή: Nikitas Kaklamanis (UPE) προς την Επιτροπή (5 Δεκεμβρίου 1997)

Θέμα: Εκ των υστέρων επιβολή φόρου στα κινητά τηλέφωνα

Η ελληνική κυβέρνηση κατέθεσε τον Κρατικό Προϋπολογισμό για το έτος 1998, στον οποίο θεσπίζεται, για πρώτη φορά, η επιβάρυνση των κατόχων κινητών τηλεφώνων με φόρο, ο οποίος θα κλιμακώνεται ανάλογα με τις κλήσεις που διενεργεί ο κάτοχος του τηλεφώνου. Η ρύθμιση αυτή επιβαρύνει υπέρμετρα τον καταναλωτή, αποτελεί πρόσθετο (εκτός του ήδη επιβαλλόμενου ΦΠΑ) φόρο, επιβάλλεται εκ των υστέρων, και νοθεύει καίρια τον ανταγωνισμό, αφού ο ίδιος φόρος δεν αφορά τις σταθερές τηλεφωνικές συσκευές του Οργανισμού Τηλεπικοινωνιών της Ελλάδας (ΟΤΕ).

Οι διαμαρτυρίες των Ελλήνων καταναλωτών εστιάζονται στο ύψος της επιβάρυνσης, και στο απαράδεκτο γεγονός ότι όταν συνδέθηκαν με τα δίκτυα κινητής τηλεφωνίας δεν είχαν ενημερωθεί για το ότι θα επιβαρύνονταν αργότερα μ' αυτό το φόρο, ο οποίος τους επιβάλλεται εκ των υστέρων.

Θα ήθελα να πληροφορηθώ τον τρόπο αντίδρασης της Επιτροπής σε αυτή την απόφαση της ελληνικής κυβέρνησης, καθώς και αν εξετάζει το ενδεχόμενο παραπομπής της Ελλάδας στο Ευρωπαϊκό Δικαστήριο.

Απάντηση του κ. Monti εξ ονόματος της Επιτροπής (13 Φεβρουαρίου 1998)

Το Αξιότιμο Μέλος αναφέρεται σε φόρο που επέβαλε η ελληνική κυβέρνηση εκ των υστέρων στους κατόχους κινητών τηλεφώνων ανάλογα με τις κλήσεις που πραγματοποιούν. Εφιστά την προσοχή στις διαμαρτυρίες εκ μέρους των ελλήνων καταναλωτών σχετικά με το ύψος της επιβάρυνσης και την επιβολή του φόρου εκ των υστέρων. Τέλος, το Αξιότιμο Μέλος ερωτά εάν η Επιτροπή εξετάζει το ενδεχόμενο παραπομπής της υπόθεσης στο Δικαστήριο των Ευρωπαϊκών Κοινοτήτων.

Σύμφωνα με την ισχύουσα κοινοτική νομοθεσία, η νομοθετική αρμοδιότητα στον τομέα της φορολογίας εναπόκειται κυρίως στα κράτη μέλη. Ωστόσο, κατά τη θέσπιση κανόνων δικαίου σ'αυτόν τον τομέα, τα κράτη μέλη πρέπει να λαμβάνουν υπόψη τις φορολογικές διατάξεις των συνθηκών και το ισχύον παράγωγο δίκαιο.

Βάσει των πληροφοριών που προσκόμισε το Αξιότιμο Μέλος, ο υπό εξέταση φόρος δεν φαίνεται να παραβιάζει το άρθρο 95 της συνθήκης ΕΚ, δεδομένου ότι επιβάλλεται τόσο στη χρήση των εισαγόμενων όσο και των εγχώριων κινητών τηλεφώνων. Επίσης, δεν φαίνεται να παραβιάζει την έκτη οδηγία του Συμβουλίου 77/388/ΕΟΚ της 17ης Μαΐου για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση ((ΕΕ L 145 της 13.6.1977 )), καθότι ο φόρος δεν επιβάλλεται για την παράδοση αγαθών ή την παροχή υπηρεσιών γενικά. Τέλος, δεν φαίνεται να αντιβαίνει στην οδηγία του Συμβουλίου 92/12/ΕΟΚ της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης ((ΕΕ L 76 της 23.3.1992 )), δεδομένου ότι η οδηγία αυτή επιτρέπει στα κράτη μέλη να επιβάλλουν φόρους σε άλλα προϊόντα, όπως τα κινητά τηλέφωνα υπό τον όρο ότι οι φόροι αυτοί δεν οδηγούν σε διασυνοριακές διατυπώσεις κατά τις ενδοκοινοτικές συναλλαγές.

Όσον αφορά το ύψος των φόρων, η κοινοτική νομοθεσία δεν παρεμποδίζει τα κράτη μέλη από το να επιβάλλουν υψηλούς φόρους. Κατά συνέπεια, το θέμα αυτό πρέπει να εξεταστεί βάσει της εν λόγω εθνικής νομοθεσίας.

Ωστόσο, εάν ο σχετικός φόρος επιβάλλεται μόνο στους ιδιωτικούς φορείς κινητής τηλεφωνίας, και επηρεάζει τον ανταγωνισμό υπέρ του δημόσιου οργανισμού ΟΤΕ, τότε το εν λόγω μέτρο πρέπει να εξεταστεί διεξοδικότερα βάσει των κανόνων ανταγωνισμού της συνθήκης ΕΚ.

Επιπλέον, η αναδρομική εφαρμογή του εθνικού φορολογικού νόμου πρέπει να εξεταστεί στο πλαίσιο της εθνικής νομοθεσίας.

Είναι σκόπιμο να υπενθυμιστεί ότι η Επιτροπή αποδίδει ιδιαίτερη προσοχή στη σημασία της φορολογίας κατά τη διαδικασία της ευρωπαϊκής ολοκλήρωσης. Η Επιτροπή προτίθεται να συνεχίσει να ασκεί τα καθήκοντα που της έχουν ανατεθεί βάσει των συνθηκών και να παραπέμπει στο Δικαστήριο των Ευρωπαϊκών Κοινοτήτων όλες τις υποθέσεις οι οποίες παραβιάζουν την κοινοτική νομοθεσία.